Video: Gesin glo weens outistiese meisie van vliegtuig gesit‘n Skermskoot uit die video. ŉ Vlieënier se beweerde ongemak met ’n outistiese meisie aan boord ’n vliegtuig van die Amerikaanse lugredery United Airlines het glo tot gevolg gehad dat die gesin ná ’n noodlanding die vliegtuig moes verlaat. Die gesin het Disney World besoek en was onderweg huis toe na Portland toe die voorval gebeur het. Die gebeure het ontvou toe die 15-jarige outistiese meisie, Juliette Forbes, nie die kos wat aan boord voorsien is, wou eet nie. Die kind se ma, dr. Donna Beegle, het versoek dat sy kos van die eersteklasafdeling kan bestel om Juliette te laat bedaar. Die kos is bestel en die meisie het bedaar. Dertig minute later het die passasiers verneem dat die vliegtuig ’n noodlanding in Utah moes doen. Eers nadat die vliegtuig geland het en polisiebeamptes aan boord gekom het om die gesin te verwyder, is verneem dat die vlieënier “ongemak” ervaar het met die outistiese meisie aan boord. Een van die passasiers het die voorval op video vasgelê. Bronne: De Standaard, Daily Mail